Dávid Tə waliŋan ású bəbə̂ bə́ bod tə wakómbo bəbɔ bə́ abé. 2Amú, etíe etíé báman bɔ́bɔlan anə́ elɔ́g, bâman kód anə́ kíé bilɔ́g yā mə̄fúb. 3Váá Ńtondôbə afidí dóe, ó bɔ hə m̀bəŋ ású yə̄ nâ ó tɔ̄bɔ̄ á ǹnam, ó nyǐŋ fə mvɔí. 4Ǹtondôbə énye á bɔ̄ɔ̄ miǹtag míe, a yi wa və́ é dzóm ésə ǹnə́m wóe wátám. 5Váá Ńtondôbə enyiŋ dzoe, láŋá nyē á táŋ, a yi syé. 6A yi kúlī sósōō woe anə́ éngə̄ngéŋ kídí ai tə́tə̄lə́ woe anə́ ńtōban amǒs. 7Tɔbɔ́gɔ̄ á myə̄ə̄ŋ babi ai Ǹtondôbə, fidígī nyē; tə waliŋan ású ényɔ́ ā buguban ai sí, ású é é mod ǎ bɔ mam ai miǹkɔ́d. 8Dzoége olún, vɔdɔ́ áyɔ̄g, tə waman fam; nálā wâyi kə́ mǎn hə abé,9amú bəbé bâyi tyêban á sí,Hədá é bod báfidí Ǹtondôbə, ḿbɔ̄ báyi lígi ǹnam. 10Mǎn éban á tam kog, təgě fə ai bəku bə́ ńnyə́bə́, o bəbə̌ fə̄ ná êtɔbɔgɔ dzíé, təgě fə ai dzóm. 11Hədá bivúvoe bí bod ḿbyā byáyi bi ńnam, bâyi tag ai mod mvɔí ǹnén. 12Ǹku ǹnyə́bə a lám sósōō mod bəbə̂ mə́lám; a ladan məkəg ású díé. 13Dzam dá Ǹtondôbə a woe nyé, amú a yén ḿból ámǒs díé lázu. 14Bəku bə́ ńyə́bə́ bə́ ngátyé miǹdzɔmbɔ mí ákəŋ, bə́ kɔ̄lí élâ nə́ bə́ we engɔ́ngɔ́l mod ai m̀búbúá, nə́ bə́ tsig ényɔ́ ā wulu tə́tə̄lə́ kíŋ. 15Hədá akɔ̌ŋ élâ dábán lâyi bɔ́ túbulu ńnə̄m, ńdɔ̄ fə miǹfan myábán míbēn myâyi mǎn būgi. 16É mān ábím sósōō mod a bələ́ á nə ai m̀fí abuí a lodo abuí ákúmá étítíb bəku bə́ ńnyə́bə́, 17amú binǎm bəku bə́ ńnyə́bə́ byâyi mǎn búguban, hədá, Ǹtondôbə a súg bə̄sósōō.